Et hav af gule sedler hænger på et ellers bart træ på pladsen ved stadion i Glyngøre. Hver og en af de gule sedler er fyldt op med hilsner til den nordjyske Tour de France-vinder Jonas Vingegaard, der torsdag bliver fejret i hjembyen Glyngøre. Hilsnerne er fra mange af de børn, der er mødt på stadion i Glyngøre for at få et glimt af deres helt. - Der er rigtig mange af børnene, der skriver: ’Jeg vil gerne være cykelrytter ligesom dig, når jeg bliver stor’, ’godt gået’, ’lav en hattrick næste år’, siger Trine Palmegaard. - Jonas Vingegaard du er så god til cykelløb, tillykke. Mig og min far ser Tour de France hvert år sammen, står der også på en af de rigtig mange gule sedler. 25.000 mennesker mødt op I det hele taget er der mødt mange både børn og voksne op til fejringen af Jonas Vingegaard. Midt- og Vestjyllands Politi skønner, at omkring 25.000 mennesker er mødt op i Glyngøre for at fejre vinderen af verdens største cykelløb. Og rigtig mange af de 25.000 mennesker er mødt op i gult, så den normalt ikke så menneskefyldte græsplæne i Glyngøre har torsdag nærmest skiftet farve fra grøn til overvejende gul. - Vi går all-in hver gang vi er til noget, siger Elin Dam fra Mors, der er en af de mange mennesker, der er mødt op i gult tøj til fejringen af Jonas Vingegaard. Det er som bekendt anden gang, at Jonas Vingegaard vinder Tour de France, men i Glyngøre har de ikke fået nok. - Jeg håber sådan, at han vinder for tredje gang. Så er vi så klar, siger Elin Dam.

Opsummering:
Glyngøre gik for alvor i gult torsdag.